Piskent
Piskent — Toshkent viloyati Piskent tumanidagi shahar (1966-yildan), Tuman markazi. 1952-yilgacha qishloq. Ohangaron daryosining oʻng sohilida. Yaqin temir yoʻl stansiyasi — Toʻytepa (14 km). Viloyat markazi (Toshkent shahri)dan 41 km. Aholisi 31,4 ming kishiga yaqin (2003). Piskent (Biskat) — Toshkent vohasining engqad. shaharlaridan biri. 10-asr geograflarining maʼlumotlarida u Iloq davlati tarkibiga kirgan. V.V.Bartold va M.Ye.Masson Piskentni Ohangaron daryosining chap sohilidagi (hozirgi Piskent shahri chekkasidagi) yodgorlik qoldiqlari bilan aynan bir, deb koʻrsatadilar. Piskentdan 1-asrga mansub qabristonlar (Piskent Mingtepasi) va 5-asrga oid novuslar topilgan. Piskentning dastlabki qismi Pushti Mahmud tepaligi boʻlib, u 6—7-asrlarda shahar shakliga kira boshlagan. 10— 12-asrlarda ravnaq topgan. Shosh (Toshkent)dan Fargʻonaga oʻtgan savdo yoʻlining ustida qulay joylashganligi tufayli 9— 10-asrlarda bu yerda qad. tarixchilar tomonidan Biskat deb atalgan shaharcha paydo boʻlgan. 13-asr boshida moʻgʻul bosqinchilari Piskentni vayron qilganlar. 13-asr oʻrtalarida uning gʻarbiy chekkasi yana tiklangan boʻlsada, shahar kichrayib, qishloq darajasiga tushib qoldi. 14— 16-asrlarda Piskent temuriylar va boshqa hukmdorlar mulki tarkibiga kirgan. 17-asr oxiri va 18-asrda shahar yana inqirozga uchraydi. Aholisi gʻarb tomonga koʻchib oʻtadi. Piskentning 19-asr da mudofaa devorlari va 4 darvozasi boʻlgan. Oʻsha davrda Piskent Qoʻqon xonligi tarkibiga kirgan. Piskentda tuman hokimiyati binosi, maʼmuriy idoralar, paxta tozalash zavodi, "Kanop" Uzbekistan—Chexiya qoʻshma korxonasi, gʻisht ishlab chiqarish sexlari, "Piskentsifat" brezent tikish korxonasi, metall quymalar tayyorlovchi "Mehnat" aksiyadorlik jamiyati, yaxna ichimliklar sexi, non ishlab chiqarish korxonasi, mebel ishlab chiqarish kichik korxonasi faoliyat koʻrsatadi. Keyingi yillarda shaharda dehqon bozori, "Saodat" tantanalar uyi, "Sogʻlom avlod" tayanch punkti, 150 oʻrinli tugʻruqxona, yuzlab savdo doʻkonlari va maishiy xizmat koʻrsatish sho-xobchalari qurildi. Markaziy yoʻllar Piskentni Toshkent, Olmaliq, Ohangaron va boshqa shahar va tumanlar bilan bogʻlaydi. Shahar yaqinida Toshkent suv ombori joylashgan. Piskent Olmaliq shahri bilan uzviy bogʻlangan. Olmalikdan Piskentga sanoat mollari, Piskentdan Olmaliqqa esa qishloq xoʻjaligi mahsulotlari yetkaziladi.